बिहार में महागठबंधन के नेता राज्यपाल से नीतीश कुमार की शिकायत करेंगे  
नीतीश ने कहा था, कांग्रेस के साथ मिलकर भी महागठबंधन में दम नहीं 
लोकसभा चुनाव में बिहार की जनता काम के आधार पर वोट करेगी
महागठबंधन के नेताओं ने सर्वसम्मति से विरोध प्रदर्शन का फैसला किया
बिहार में महागठबंधन के नेताओं की पहली औपचारिक बैठक सोमवार को विपक्ष के नेता तेजस्वी यादव के घर पर हुई. इस बैठक में सीटों के तालमेल को लेकर जैसी उम्मीद थी वैसा कोई फैसला तो नहीं हुआ लेकिन एक बात पर आम सहमति बनी कि मुख्यमंत्री नीतीश कुमार की शिकायत करने के लिए बृहस्पतिवार को महागठबंधन का एक प्रतिनिधिमंडल राज्यपाल लालजी टंडन से मिलेगा.
दरअसल मुख्यमंत्री नीतीश कुमार के एक लोक संवाद के बाद संवाददाताओं ने उनसे बिहार में महागठबंधन के नेताओं को लेकर पूछा था कि क्या बिहार में जातीय समीकरण पर ही चुनाव होगा? इस पर नीतीश कुमार का जवाब था कि बिहार की जनता काम के आधार पर वोट करेगी. उन्होंने कहा था कि वे खुशी मना रहे हैं या उनमें लाख कॉन्फिडेंस है, पर राजद में दम है और कांग्रेस के साथ मिलकर भी उनके गठबंधन में दम नहीं है. इसलिए हर दिन नए-नए सहयोगियों को जोड़ा जा रहा है.
इसके बाद महागठबंधन के नेताओं को एक मुद्दा मिल गया. सबसे पहले विपक्ष के नेता तेजस्वी यादव ने अपने संवाददाता सम्मेलन में कहा कि नीतीश कुमार अपनी भाषा पर नियंत्रण और भाषा की मर्यादा खोते जा रहे हैं. इसी का एक उदाहरण है कि उन्होंने महागठबंधन के नेताओं को सड़क छाप नेता कहा. यह समाज का अपमान है.

इसके बाद महागठबंधन के नेताओं की बैठक हुई जिसमें इस बात पर सर्वसम्मति बनी कि विरोध प्रदर्शन के अलावा 10 तारीकों से महागठबंधन के नेताओं का एक प्रतिनिधिमंडल राज्यपाल लालजी टंडन से मुख्यमंत्री नीतीश कुमार की भाषा की शिकायत करेगा. उनसे नीतीश को अपने अपमानजनक वाक्य वापस लेने के निर्देश देने का आग्रह करेगा.